ג'רמי טוליאן

ג'רמי טוליאן (בגרמנית: Jeremy Toljan, נולד ב-8 באוגוסט 1994 בשטוטגרט שבגרמניה) הוא כדורגלן גרמני המשחק בססואולו מהליגת העל האיטלקית בעמדת המגן הימני.

קריירת מועדונים
טוליאן נולד בשטוטגרט, ושיחק כנער בקבוצות המקומיות, שטוטגרטר קיקרס ושטוטגרט. בשנת 2011 החל לשחק בנוער של הופנהיים, ובאוקטובר 2013 ערך את הופעת הבכורה בקבוצה הבכירה בבונדסליגה, כאשר שיחק 90 דקות בתיקו 2-2 מול מיינץ 05, וערך עוד תשע הופעות עד לתום עונת 2013/14. בעונת 2014/15 מיעט יחסית לשחק בקבוצה הבכירה, אך בעונת 2015/16 קיבל הזדמנויות רבות יותר, ושיתף פעולה בהגנת הקבוצה עם ניקלאס זולה, פביאן שר ופאבל קדראבק, כשהוא מציג יכולת טובה מאוד. ב-30 באוגוסט 2017 חתם טוליאן לחמש שנים בבורוסיה דורטמונד.

בינואר 2019 הושאל טוליאן עד לסוף עונת 2018/19 לסלטיק מליגת העל הסקוטית. טוליאן ערך עשר הופעות עד לסיום העונה, וזכה עם סלטיק בדאבל מקומי. בסיום העונה, חזר טוליאן לדורטמונד. ב-10 ביולי 2019 הושאל לססואולו לעונה אחת.

קריירה בינלאומית
עבור טוליאן קיימת אפשרות לשחק בנבחרת ארצות הברית ועבור נבחרת קרואטיה, בזכות שורשיו. טוליאן דחה בקשה מארצות הברית להצטרף אל הנבחרת, מאחר שהוא מעוניין לשמור על האפשרות לייצג את גרמניה בנבחרת הבוגרת.

טוליאן שיחק בכל הנבחרות הצעירות של גרמניה, ובאוגוסט 2016 השתתף עם נבחרת גרמניה האולימפית באולימפיאדת ריו דה ז'ניירו, וזכה עמה במדליית כסף, לאחר הפסד בגמר לנבחרת ברזיל האולימפית בבעיטות הכרעה.

תארים
עם נבחרת גרמניה האולימפית:
 אולימפיאדת ריו דה ז'ניירו (2016): מדליית כסף

עם סלטיק:
 אליפות ליגת העל הסקוטית: 2018/19
 הגביע הסקוטי: 2018/19

קישורים חיצוניים 

מגני כדורגל גרמנים
כדורגלנים גרמנים
כדורגלני הופנהיים
כדורגלני בורוסיה דורטמונד
כדורגלני סלטיק
כדורגלני ססואולו
גרמנים שנולדו ב-1994
כדורגלנים גרמנים באולימפיאדת ריו דה ז'ניירו (2016)
זוכי מדליית כסף אולימפית גרמנים: כדורגל